Vestimentația este deosebit de importantă în mediul corporate, deoarece ținutele alese trebuie să reflecte profesionalism și seriozitate. Așadar, orice femeie de afaceri trebuie să aibă în garderobă anumite piese vestimentare cu ajutorul cărora să poată crea un outfit business-chic indiferent de ocazie.
Iată cum să te îmbraci pentru succes și care sunt acele item-uri absolut indispensabile pentru orice femeie de carieră!
1. Rochia office A-line
Rochia office A-line este o opțiune perfectă pentru ținuta de birou, care poate fi adaptată pentru multe tipuri de siluete. Numărându-se printre numeroasele modele de rochii office elegante, această piesă vestimentară este caracterizată prin talia bine definită și fusta în forma literei a cărei denumire o poartă, care cade lejer de la talie până la genunchi sau chiar mai jos. Datorită formei sale, rochia A-line poate fi flatantă pentru orice tip de corp, deoarece ascunde, dacă este cazul, zonele problematice, punând în valoare atuurile feminine într-o manieră elegantă.
În plus, rochia office A-line este, de asemenea, foarte confortabilă. Datorită faptului că nu este strâmtă, permite mișcare liberă, ceea ce este esențial într-un mediu office.
Acest model de rochie poate fi purtat într-o varietate de contexte, de la birou la evenimente semi-formale. Pentru a obține un look elegant și profesional, ea poate fi accesorizată cu o pereche de pantofi cu toc mediu și o geantă de mână elegantă. În funcție de sezon, rochia poate fi purtată cu un sacou sau un cardigan.
Culoarea rochiei este, de asemenea, importantă. Culorile neutre precum negru, gri sau albastru marin sunt întotdeauna o alegere sigură pentru mediul de birou. În ceea ce privește materialul, este recomandat să alegi țesături de calitate care nu se șifonează ușor. Această rochie office din jerse elastic gros cu guler alb este un model care nu ar trebui să lipsească din garderoba ta.
2. Fusta creion
Fusta creion, una dintre cele mai îndrăgite piese vestimentare din garderoba feminină, și-a făcut apariția în moda în anii '50, datorită designerului Christian Dior. Aceasta a devenit rapid un simbol al puterii și al independenței femeilor. Asociată cu feminitatea și eleganța, fusta creion a fost și continua să fie o alegere populară în rândul doamnelor și domnișoarelor care doresc să își accentueze formele într-un mod subtil și elegant.
Caracteristicile principale ale fustei creion includ lungimea tipică, până la genunchi sau puțin mai jos și urmărirea liniei corpului pentru a evidenția formele. De multe ori, fusta creion are un șliț la spate sau pe lateral pentru a facilita mișcarea. În ciuda aparențelor, vorbim despre o piesă vestimentară care nu este deloc restrictivă, ci una care îmbină confortul cu stilul.
Materialul, culoarea, imprimeul, mărimea și forma corpului sunt toate elemente care contează în selectarea unei fuste potrivite. Pentru un look office elegant, se recomandă alegerea unei piese de acest tip în culori neutre sau pastelate, din materiale precum lâna, bumbacul sau mătasea.
Fusta creion poate fi purtată în diverse contexte și poate fi combinată cu o varietate de piese vestimentare. În mediul office, aceasta poate fi asortată cu o cămașă sau cu un top simplu. Pentru un look de seară, se poate combina cu un top strălucitor sau cu un corset. În oricare dintre situații, este recomandat să porți fusta cu încălțăminte cu toc, pentru a alungi silueta.
3. Sacoul cambrat
Sacoul cambrat reprezintă un element esențial în garderoba unei femei de carieră. Acesta este o piesă vestimentară care se distinge prin faptul că urmează linia corpului, marcând talia și creând o siluetă feminină și elegantă.
Alegerea sacoului potrivit pentru birou poate fi o provocare, dat fiind varietatea de modele disponibile pe piață, de aceea este esențial să ții cont de forma corpului tău. De exemplu, dacă ai o siluetă de tip măr, un sacou cu un croi mai larg în partea de sus și cambrat în talie poate fi o alegere bună. Culoarea este, de asemenea, un factor important; culorile neutre, cum ar fi negru, gri sau albastru marin, sunt ideale pentru mediul de afaceri, deoarece transmit seriozitate și profesionalism.
După ce ai ales sacoul cambrat perfect, următorul pas este să îl asortezi în mod corespunzător. Există nenumărate opțiuni, în funcție de ocazie și de stilul personal. Poți să îl porți cu o rochie dreaptă precum această rochie din jerse elastic gros magenta pentru un look feminin și elegant sau cu pantaloni țigaretă într-un outfit mai formal. De asemenea, sacoul cambrat se potrivește de minune cu o fustă creion, creând un aspect mai sofisticat.
4. Pantalonii țigaretă
Pantalonii țigaretă sunt o piesă vestimentară clasică, cu un croi drept, care se strâng ușor spre gleznă, de unde și denumirea lor. Au apărut în anii '50 și '60, odată cu schimbările sociale și culturale ale epocii, care cereau o vestimentație mai confortabilă. De-a lungul anilor, pantalonii țigaretă au devenit un simbol al eleganței și al stilului rafinat, fiind purtați frecvent în mediul office.
În ceea ce privește materialul, bumbacul sau lâna sunt cele mai populare opțiuni, datorită confortului și durabilității lor. În funcție de stilul personal, culoarea poate varia de la nuanțe neutre, precum negru sau bej, la culori mai îndrăznețe, precum albastru regal sau roșu aprins.
Asortarea pantalonilor țigaretă este o altă provocare, dar cu puțină creativitate, aceștia pot fi combinați cu diverse piese pentru a crea ținute elegante și sofisticate. Pentru o ținută office, pantalonii țigaretă pot fi asortați cu o cămașă albă, un sacou elegant și o pereche de pantofi cu toc mediu. Pentru o ieșire în oraș, aceștia pot fi purtați cu un top cu paiete, o pereche de sandale cu toc și o geantă statement.
5. Costumele din două de piese
Costumul din două piese, cunoscut și sub numele de taior, este un element esențial în garderoba unei femei de succes. În mod tradițional, acesta este alcătuit dintr-un sacou și o fustă sau pantaloni. Este o alegere clasică, elegantă și totodată practică pentru mediul de birou. În plus, indiferent de stilul personal sau de natura locului de muncă, costumul din două piese este o opțiune vestimentară care nu se demodează niciodată.
Costumul din două piese poate fi adaptat pentru o varietate de stiluri, de la cele mai formale până la cele smart-casual. Piesele pot fi asortate sau purtate separat, creând astfel mai multe ținute. De exemplu, un sacou poate fi combinat cu o pereche de blugi pentru un look smart-casual, în timp ce fusta sau pantalonii pot fi purtați cu o bluză feminină pentru o ținută mai casual. Costumul office perfect trebuie să ți se potrivească bine, să fie confortabil și să creezi o imagine profesională.
Accesorizarea costumului din două piese poate adăuga un plus de stil și personalitate. O eșarfă colorată, un colier statement sau o pereche de pantofi cu toc pot transforma un costum simplu într-unul sofisticat. Totuși, este important să nu exagerezi cu accesoriile pentru a păstra o linie sobră, care se impune în stilul vestimentar office.
Vestea bună este că oricare dintre aceste piese vestimentare prezentate pot fi incluse cu ușurință și în ținute de zi cu zi. Prin urmare, investiția în achiziționarea unor haine de calitate pentru birou oferă beneficii pe termen lung.